Gedagte vir die dag: Vader, vergeef hulleFoto verskaf aan Maroela Media Daarop het Jesus gesê: “Vader, vergewe hulle, want hulle besef nie wat hulle doen nie!” Hulle het ook sy klere verdeel deur die lot te werp. (Lukas 23:34) Al sewe Jesus se kruiswoorde was betekenisvol. Wanneer ŉ mens sterwend is, is jou woorde min en sinvol. Veral wanneer jou Naam Jesus Christus is. Ek wil enkele van die kruiswoorde uitlig. Wanneer Jesus van die kruis na sy moordenaars kyk, na die skare onverskillige en ligsinnige omstanders, na die geslepe godsdienstige leiers wat uiteindelik hulle sin gekry het, dan is daar nie haat en oordeel in sy stem nie. Hy vervloek hulle nie. Hy vra nie dat God hulle hulle verdiende straf sal gee nie. Hy bid vir hulle! Hy vra dat die Vader hulle sal vergewe omdat hulle nie weet wat hulle doen nie. Het hulle nie geweet wat hulle doen nie? Natuurlik het hulle geweet dat hulle ŉ onskuldige man laat sterf. Wat hulle miskien nie geweet het, of wou erken nie, is dat dié Man die Seun van God was. Dat dié Man uiteindelik die Een sal wees wat op die oordeelsdag oor hulle sal oordeel. Dit is nou tensy hulle voor daardie tyd God se vergifnis aanvaar. Tot aan die einde van sy lewe bly Jesus die deernisvolle Verlosser. Hy kyk vandag nog met dieselfde deernis na ons wat so maklik onnadenkend ons rug op die gekruisigde Jesus draai.